Amy Madiganová

Amy Marie Madigan ( * 11. september 1950,  Chicago, Illinois, USA) je americká filmová, divadelná a televízna herečka, ktorá bola nominovaná na cenu Academy Awards za najlepší ženský herecký výkon vo vedľajšej úlohe za svoju rolu vo filme Dvakrát v živote (1985).

 Detstvo a mladosť 

Amy Marie Madiganová sa narodila 11. septembra 1950 v Chicagu do rodiny novinára Johna J. Madigana a administratívnej asistentky a amatérskej herečky Dolores Madiganovej. Je rímskokatolíckeho vyznania, je treťou generáciou írskych Američanov a má dvoch bratov.

Už počas strednej školy účinkovala v školských divadelných hrách. Vyštudovala filozofiu na Marquette University v Milwaukee, kde v roku 1972 získala bakalársky titul. V roku 1974 sa presťahovala do Los Angeles a neskôr študovala herectvo na Lee Strasberg Theatre and Film Institute.

 Kariéra 

V roku 1981 debutovala v televízii v seriáli Hart to Hart a následne vo filme Crazy Times. Filmový debut absolvovala v roku 1982 vo filme Love Child, po boku hercov ako Beau Bridges a Mackenzie Phillips. Za svoj herecký výkon vo filme získala nomináciu na Zlatý glóbus. 

V roku 1985 sa pripojila k hereckému obsadeniu ako Gene Hackman, Ann-Margret, Ellen Burstyn, a Stephen Lang, vo filme Dvakrát v živote , pričom Madiganová získala za svoj herecký výkon viacero nominácii na herecké ocenenia, vrátane Academy Awards či Zlatý glóbus. 

V roku 1987 debutovala na Off-Broadway v hre The Lucky Spot, za ktorú získala cenu Theatre World Award a nomináciu na Drama Desk Award. O rok neskôr, bola nominovaná na Independent Spirit Awards za film Princ z Pensylvánie. V roku 1989 účinkovala v televíznom filme Roe vs. Wade, spoločne s herečkou Holly Hunter, pričom obe boli nominované za svoj herecký výkon na Zlatý glóbus, ktorý Madiganová aj získala. 

V roku 1992 debutovala na Broadwayi v úlohe Stelly Kowalski vo Streetcar Named Desire po boku Jessicy Lange a Aleca Baldwina, a bola nominovaná na Outer Critics Circle Award za vynikajúci debut.

V roku 1996 Madiganová spoločne s jej manželom Edom Harrisom produkovali a tiež účinkovali v televíznom filme Riders of the Purple Sage. V roku 2000 stvárnila jednu z vedľajších úloh vo filme Pollock, ktorý režíroval a produkoval jej manžel, Ed Harris.

V rokoch 2003 až 2005 hrala vedľajšiu rolu v seriáli HBO Carnivàle. V roku 2007 si zahrala vo filme Zbohom, baby, ktorý režíroval Ben Affleck. 

V roku 2015 sa Madiganová vrátila k divadlu a režírovala Off the King’s Road v Los Angeles. V roku 2016 stvárnila Halie v obnove inscenácie Buried Child, ktorá sa neskôr presunula na londýnsky West End, kde zopakovala svoju rolu. 

V roku 2020 si zahrala po boku herečky Kerry Bishé v televíznom seriáli Penny Dreadful: Mesto anjelov. V roku 2025 hrala kľúčovú rolu vo filme Zbrane, kde stvárnila excentrickú a tajomnú pratetu. Jej výkon vo filme získal veľké uznanie kritikov a ocenenia, vrátane nominácie na Zlatý glóbus za najlepšiu herečku vo vedľajšej úlohe a zísala cenu New York Film Critics Circle Award za najlepšiu vedľajšiu herečku.

 Súkromný život 
Madiganová sa vydala za herca Eda Harrisa v roku 1983, majú jednu dcéru a často spolupracujú. V 70. rokoch cestovala po USA ako speváčka v rockových kapelách a neskôr vystupovala aj sólovo. Od roku 2016 je členkou predstavenstva Reed College.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Divadelné herečky USA
Kategória:Držitelia ceny Zlatý glóbus
Kategória:Herečky divadelných muzikálov USA
Kategória:Držiteľky ceny Zlatý glóbus za najlepší ženský herecký výkon vo vedľajšej úlohe v seriáli, miniseriáli alebo televíznom filme
Kategória:Absolventi Lee Strasberg Theatre and Film Institute
Kategória:Osobnosti USA írskeho pôvodu